La Bibia piemontèisa/Testament Vej/Esdra/Esdra 5


Esdra

5

Apel ëd Tatenai a Dario 

An coj dì là ij profeta Hagai e Zecarìa, fieul d’Ido, a l’han parlà a nòm dël Dé d’Israel, ch’a l’avìa inspiraje, ai Giudé ch’a l’ero an Giuda e an Gerusalem. Antlora Zerobabel fieul ëd Sealtiel, e Giosué fieul ëd Iosadach a l'han arpiàit a buté torna an pé 'l templ ëd Gerusalem a la viarà: con lor  a-i j'ero ‘dcò ij profeta 'd Dé, che a j'ancoragiavo. 

Ma Tatenai, governator dla provincia dëdlà dël Eufrat, Setar-Bosenai con d'àutri dij sò consijé, a son presentasse da lor e a l'han ciamaje: “Chi a l'é ch'a l'ha dave l'autorisassion d'arcostrùve 's templ e completene la strutura?”. A l’han ëdcò ciamaje: “Chi son-ne e com as ciamo j'òm che a tiro sù sta costrussion?”. Ma l'euj ëd Dé a vigilavo dzora dj'ansian ëd Giuda e a l’han pa podù fërmé ij travaj, combin che a spetèisso la rispòsta al rapòrt ch'a l’era stàit mandà a Dario concernent ëst'afé. 

Costa a l'é la còpia dla litra che Tatenai governator dël Trans-Giordan, Setar-Bosenai e d'àutri consijé, tùit fonsionari dla provinsa dëdlà dl’Eufrat, a l'han mandà a Rè Dario. Ël rendicont che a l'avìo spedije a disìa:

“A Rè Dario: Che la pas a sìa con ti! I t'anformoma che i soma andàit ant la provinsa dla Giudea e i l'oma vëdù che a son darera a arcostrùve 'l templ dël gran Dé con ëd gròss blòch ëd pera e rinfòrs ëd bòsch a le muraje; a travajo con soen e a van anans lest. Antlora i l'oma ciamaje ai responsàbij: ‘Chi a l'ha dave l’autorisassion d'arcostrùve 's templ e restauré coste muraje?’. I l'oma 'dcò ciamaje com as ciamavo, për podèj peui fé na lista dij nòm dij sò cap e mandétla. Lor a l'han rëspondune përparèj: ‘Nojàutri i soma ij servitor dël Dé dël cel e dla tèra, e i soma an tren d'arcostrùve sò templ. Vàire agn fà, un gran rè d'Israel a l'avìa falo fabriché e completalo. Mach che ij nòstri grand a l'avìo fàit anrabié ‘l Dé dël cel. Antlora Dé a l'ha bandonaje ant le man ëd  Nabucadnésar, rè 'd Babilònia, dla dinastìa dij Caldé. Chiel a l'ha dësblà 's templ e mandà nòstra gent an esili a Babilònia. Ma cora che Ciro a l'é vnùit a esse rè 'd Babilònia, già an sò prim ann ëd regn, a l'ha comandà ‘d buté torna an pé cost templ. Nen mach, ma a l'ha dane andaré j'utiss d'òr e d'argent che Nabucadnésar a l'avìa pijàit dal temp an Gerusalem për porteje an col ëd Babilònia. Ciro a l'ha faje gavé da là e a l'ha consegnaje a Sesbasar, ch'a l'era stàit nominà governator dla Giudea. A l'ha ordinà 'd ciapé sti asi e 'd porteje andaré al templ ëd Gerusalem e fé an manera che la ca 'd Dé a fussa torna arcostruìa andova ch’a l'era prima.Antlora Sesbasar a l'é vnùit a Gerusalem e a l'ha ancaminà a scavé le fondamenta dël templ. D'antlora i soma an camin d'arcostrùvlo, ma i l'oma pa ancora finì’.  Ora, it proponoma, se it ses d'acòrdi, ëd fé d'arserche ant j'archiv reaj ëd Babilònia, për vëdde se a-i sia pròpi un document ëd rè Ciro, ch'a autorisa l'arcostrussion dël templ ëd Gerusalem. I spetoma toe istrussion”.

Nòte 

Bibia
Testament Vej
Esdra